SEKSHON 1
Folo God Yi Advais fo Meik Yua Marit Get Glad-Hat
“God bin meik pipul fo fest tam weh na man an wuman.”
Na Jehova * God bin join de fest marit. Baibul di tel wi sei ih bin meik de fest wuman “bring yi fo de man.” Adam bin glad plenti an ih tok sei: “Dis wan dei lek ma bun an dis wan dei lek ma bodi.” (Genesis 2:22, 23) Jehova stil want-am sei meik marit pipul dem di glad. Marit fo dis wi smol buk min na marit weh dem join-am fo kot.
Tam weh pipul dem marit dem fit cheik sei ol ting go di waka fain. De tru ting na sei, ivin if marit pipul laik dem sef na hau problem dem go soso bi. (1 Corinthian 7:28) Dis smol buk go helep yu fo si ting weh Baibul di tich-am an if yu folo-am e go helep meik yua marit an famili dei fain.
1 DU DE WOK WEH JEHOVA DON GIV YU
TING WEH BAIBUL DI TOK: De hed fo famili na man.
Jehova want-am sei meik masa dem lukot dia wuman dem sofli sofli. (1 Peter 3:7) Ih bin meik wuman sei meik ih helep yu an wok witi yu lek wan, an ih want sei meik yu di ono yua wuman an laik yi. (Genesis 2:18) Yu get fo laik yua wuman fo wei weh e sho sei yu di put ting weh ih laik-am bifo yua oun.
Jehova want-am sei meik wuman dem respekt dia masa dem fain fain an helep dem meik dem du dia wok fain. (1 Corinthian 11:3; Ephesian 5:33) Wen yua man meik eni disishon yu get fo tanap fo yi bak an join wok witi yi witi ol yua hat. (Colossian 3:18) If yu du-am so, yu go get nyanga fo yua masa yi ai an fo Jehova yi ai tuu.
TING WEH YU FIT DU:
Ask yua man ou wuman weiti yu fit du fo bi beta mari-man ou beta mari-wuman. Hia yi ansa fain, an den trai fo si ting weh yu fit du fo folo ting weh ih tok
Yu get fo tai hat foseika sei e go teik tam bifo yu an yua man ou yua wuman kam sabi hau fo meik de oda wan fo bi hapi
2 CHEIK HAU YUA MAN OU YUA WUMAN DI FIL
TING WEH BAIBUL DI TOK: Yu get fo di cheik na ting weh yua man ou yua wuman laik-am. (Philippian 2:3, 4) Lukot yua man ou wuman lek som impotan peson fo yu. As yu di du dis wan, di memba sei Jehova want-am sei meik ol yi wok pipul di akt “sofli sofli fo oda pipul.” (2 Timothy 2:24, NW) “Peson weh ih di tok eni hau jos dei lek man weh ih di chuk oda man witi kotlas, bot tok fo man weh ih get sens di meik man wel.” So meik yu cheik fain bifo yu tok. (Proverbs 12:18) Jehova yi spirit go helep yu fo tok sofli sofli an witi lov.
TING WEH YU FIT DU:
Yu fit prei sei meik Jehova helep yu meik yu no di ova vex an meik yu bi redi fo lisin fain bifo yu tori eni impotan ting witi yua man ou yua wuman
Tink fain weiti yu go tok an hau yu go tok-am
3 WUNA JOIN TINK LEK WAN
TING WEH BAIBUL DI TOK: Tam weh yu marit, yu an yua man ou wuman di kam bi na “wan bodi.” (Matthew 19:5) Bot wuna stil bi na tu diferen pipul dem an wuna no fit di cheik na de seim ting ol tam. So wuna get fo lan fo di tink an di fil witi wan hat. (Philippian 2:2) E fain sei meik wuna di join disaid ting dem. Baibul tok sei: “Wen wi ask advais, ol ting weh wi plan-am go waka fain.” (Proverbs 20:18) As wuna di join disaid impotan ting dem meik wuna folo Baibul yi advais.
TING WEH YU FIT DU:
Tam weh wuna di tori e no fain sei meik wuna di tok na daso op op, bot meik eni man tok ting weh e dei fo yi hat ou weh e di wori yi
Bifo yu want gri sei yu go du som ting ou enta eni agrimen, tok fest witi yua man ou yua wuman
^ mas. 4 Tam weh dem bin rait Baibul, God yi neim fo insaid bin bi na Jehova.
pap_Latn tpi_Latn bam_Latn tpi_Latn tpi_Latn tpi_Latn tpi_Latn tpi_Latn bam_Latn wol_Latn bam_Latn quy_Latn wol_Latn tpi_Latn wol_Latn tpi_Latn tpi_Latn tpi_Latn tpi_Latn wol_Latn fur_Latn tpi_Latn tpi_Latn